Vrou van Ceres gaan haal vermiste man in KZN | Netwerk24
KYK: Schumacher jnr. min gepla deur vergelykings met pa
Vrou van Ceres gaan haal vermiste man in KZN
Deur Elsabé Brits 02 September 2018 11:27
Morné en Annalize OlivierFoto: Facebook
Die man van Ceres wat vyf dae lank vermis was nadat hy "apteek toe is", se vrou het hom in Richardsbaai gaan haal nadat die polisie hom daar gevind het.
Verlede week het die Pink Ladies-organisasie vir vermiste persone 'n pamflet versprei oor Morné Olivier (42).
Die polisie het ook na hom gesoek, selfs op George.
Hy is Vrydag by die Imvubu Lodge op Richardsbaai opgespoor, het Netwerk24 verneem nadat inligting ontvang is. Iemand het hom daar raakgesien en die polisie is soontoe gestuur.
Na verneem word het sy vrou, Annalize, hom toe daar gaan haal.
Olivier is Maandag laas gesien nadat hy by sy werk by die AgriMark in De Doorns, net buite Worcester, weg is.
Olivier, 'n junior bestuurder by die AgriMark, en sy vrou woon in Ceres. Hy ry elke dag die meer as 70 km na sy werk in De Doorns.
Hy het glo gesê hy voel nie lekker nie en sou glo na die plaaslike apteek gaan om iets te kry. Hy het egter volgens bronne op die dorp nooit by die apteek opgedaag nie.
Sondag het Annalize gesê haar man is by haar en sy wou nie dat Netwerk24 met hom praat nie. "Ons is nou klaar hiermee en dit het niks met enigiemand te doen nie. As julle weer 'n storie publiseer gaan ek julle dagvaar. Moet my ook nooit weer bel nie," het sy gesê. Daarna het sy die telefoon neergesit.